b'\n_START_ARTICLE_\nJaponijos pokario ekonominis stebuklas\n_START_PARAGRAPH_\nJaponijos pokario ekonominis stebuklas (1954\xe2\x80\x931993) - rekordi\xc5\xa1kai ilgas Japonijos ekonominio augimo periodas po Antrojo pasaulinio karo, kuris i\xc5\xa1 dalies buvo skatinamas JAV investicij\xc5\xb3, ta\xc4\x8diau daugiausia remiamas Japonijos vyriausyb\xc4\x97s intervencionistin\xc4\x97s politikos, ypa\xc4\x8d per Tarptautin\xc4\x97s prekybos ir pramon\xc4\x97s ministerij\xc4\x85. Ekonominio stebuklo met\xc5\xb3 Japonijos ekonomikos i\xc5\xa1skirtin\xc4\x97mis savyb\xc4\x97mis buvo: bendradarbiavimas tarp gamintoj\xc5\xb3, tiek\xc4\x97j\xc5\xb3, platintoj\xc5\xb3 ir bank\xc5\xb3, susijusi\xc5\xb3 glaud\xc5\xbeiose keiratsu grup\xc4\x97se; artimi santykiai su vyriausyb\xc4\x97s biurokratais; \xc4\xafdarbinimo visam gyvenimui garantijos (shushin koyo) didel\xc4\x97se korporacijose ir stiprias profesines s\xc4\x85jungas turin\xc4\x8diose \xe2\x80\x9em\xc4\x97lyn\xc5\xb3j\xc5\xb3 apykakli\xc5\xb3\xe2\x80\x9c gamyklose. Nuo 1993 m. Japonijos kompanijos \xc4\x97m\xc4\x97 atsisakyti kai kuri\xc5\xb3 i\xc5\xa1 \xc5\xa1i\xc5\xb3 norm\xc5\xb3 siekdamos padidinti pelningum\xc4\x85.\n_START_SECTION_\nAmerikie\xc4\x8di\xc5\xb3 \xc4\xafna\xc5\xa1as\n_START_PARAGRAPH_\n1946 m. karo laik\xc5\xb3 ekonomin\xc4\x97 na\xc5\xa1ta gr\xc4\x97s\xc4\x97 visi\xc5\xa1ku ekonominiu \xc5\xbelugimu. Vyravo pokario infliacija, bedarbyst\xc4\x97 ir deficitas visose srityse. Japonijos ekonominis atsigavimas nebuvo pasiektas vien savo j\xc4\x97gomis, tam didel\xc4\x99 \xc4\xaftak\xc4\x85 tur\xc4\x97jo JAV vyriausyb\xc4\x97 per savo karin\xc4\x99 vadovyb\xc4\x99 Japonijoje (SCAP). SCAP pareig\xc5\xabnai tik\xc4\x97jo, kad ekonominis vystymasis gali prisid\xc4\x97ti ne tik prie Japonijos demokratizacijos, bet ir gal\xc4\x97s u\xc5\xbekirsti keli\xc4\x85 militarizmo atgimimui bei komunistini\xc5\xb3 id\xc4\x97j\xc5\xb3 plitimui Tekan\xc4\x8diosios Saul\xc4\x97s \xc5\xa1alyje. SCAP \xc4\xafsitikinimu Japonijos ekonominis stabilumas buvo labai svarbus amerikie\xc4\x8di\xc5\xb3 pozicijoms \xc5\xa0altajame kare i\xc5\xa1laikyti. Iki 1951 m. Amerika \xc4\xaf Japonijos ekonomik\xc4\x85 \xc4\xafliejo daugiau nei 2 mlrd. doleri\xc5\xb3. Be to karinis konfliktas Kor\xc4\x97jos pusiasalyje \xc5\xa1e\xc5\xa1tajame de\xc5\xa1imtmetyje taip pat prisid\xc4\x97jo prie ekonomikos augimo, nes JAV vyriausyb\xc4\x97 Japonijai mok\xc4\x97jo dideles sumas u\xc5\xbe \xe2\x80\x9especial\xc5\xb3j\xc4\xaf karin\xc4\xaf tiekim\xc4\x85\xe2\x80\x9c. \xc5\xa0ios sumos sudar\xc4\x97 27\xc2\xa0% viso Japonijos eksporto. JAV taip pat pasiek\xc4\x97, kad Japonija b\xc5\xabt\xc5\xb3 priimta \xc4\xaf Bendr\xc4\x85j\xc4\xaf susitarim\xc4\x85 d\xc4\x97l tarif\xc5\xb3 ir prekybos kaip \xe2\x80\x9elaikinasis narys\xe2\x80\x9c, nors britai tam ir prie\xc5\xa1taravo. Kor\xc4\x97jos karo metu Japonijai buvo gr\xc4\x85\xc5\xbeintas visi\xc5\xa1kas suverenitetas, i\xc5\xa1 jos pasitrauk\xc4\x97 amerikie\xc4\x8di\xc5\xb3 kariuomen\xc4\x97.\n_START_SECTION_\nVyriausyb\xc4\x97s \xc4\xafna\xc5\xa1as\n_START_PARAGRAPH_\nJaponijos ekonomikos atsigavimas t\xc4\x99s\xc4\x97si ir po SCAP pasitraukimo, j\xc4\xaf skatino vykstantis Kor\xc4\x97jos karas. Karui pasibaigus ir praradus JAV u\xc5\xbesakymus kariniam tiekimui Japonijos ekonomikai buvo suduotas sm\xc5\xabgis, ta\xc4\x8diau ji toliau augo. Septintojo de\xc5\xa1imtme\xc4\x8dio pabaigoje Japonija ne tik atsigavo nuo Antrojo pasaulinio karo pasekmi\xc5\xb3, bet ir pasiek\xc4\x97 ekonomin\xc4\xaf klest\xc4\x97jim\xc4\x85. Japonijos vyriausyb\xc4\x97 prisid\xc4\x97jo prie Japonijos pokario ekonominio stebuklo stimuliuodama privataus sektoriaus augim\xc4\x85, i\xc5\xa1 prad\xc5\xbei\xc5\xb3 per rinkos reguliavim\xc4\x85 ir protekcionizm\xc4\x85, kuris pad\xc4\x97jo susidoroti su ekonomin\xc4\x97mis kriz\xc4\x97mis, o v\xc4\x97liau aktyviai skatindama eksporto didinim\xc4\x85.'